Meelelahutuslikel eesmärkidel mängivate klientide (kes moodustavad mängijatest lõviosa) kõrval leidub ka neid, kes mängivad vaid eesmärgiga raha teenida. Eelkõige on tegemist pokkerimängijatega, kuid leidub ka elukutselisi spordiennustajaid ning kasiinomängijaid. Kui pokkeriproffide olemasolu suudavad mängukorraldajad pika hambaga välja kannatada, siis teistel aladel üritatakse proffidest pigem lahti saada. Selleks peavad turundajad olema piisavalt nutikad ning vältima kampaaniaid, mida mängijad saaksid enda huvides ära kasutada.